**Dôvodová správa**

1. **Všeobecná časť**

Návrh nariadenia vlády Slovenskej republiky, ktorým sa ustanovuje výška sadzby na jednu hodinu osobnej asistencie a výška peňažného príspevku na opatrovanie predkladá Ministerstvo práce, sociálnych vecí a rodiny Slovenskej republiky ako svoj iniciatívny návrh.

Návrh nariadenia vlády Slovenskej republiky bol vypracovaný na základe splnomocňovacieho ustanovenia § 42 ods. 7 zákona č. 447/2008 Z. z. o peňažných príspevkoch na kompenzáciu ťažkého zdravotného postihnutia a o zmene a doplnení niektorých zákonov v znení neskorších predpisov (ďalej „zákon o kompenzáciách“), podľa ktorého môže vláda Slovenskej republiky ustanoviť nariadením výšku sadzby na jednu hodinu osobnej asistencie a výšku peňažného príspevku na opatrovanie vždy k 1. júlu.

Výšky peňažného príspevku na opatrovanie upravuje zákon o kompenzáciách, v závislosti od toho, či opatrovanie vykonáva fyzická osoba, ktorá poberá niektorú zo zákonom ustanovených dôchodkových dávok, resp. ju nepoberá (v tzv. produktívnom veku), od počtu opatrovaných fyzických osôb s ťažkým zdravotným postihnutím a od rozsahu poskytovaného opatrovania. V závislosti od týchto skutočností ustanovuje zákon o kompenzáciách v § 40 ods. 7 a 8 peňažný príspevok na opatrovanie v siedmich výškach.

Návrhom nariadenia vlády Slovenskej republiky sa zvyšujú všetky výšky peňažného príspevku na opatrovanie. U opatrovateľa v produktívnom veku pri opatrovaní jednej fyzickej osoby s ťažkým zdravotným postihnutím sa peňažný príspevok na opatrovanie navrhuje zvýšiť na sumu 525,65 eura mesačne, t. j. na výšku čistej minimálnej mzdy pre rok 2022. Ak takéto opatrovanie vykonáva opatrovateľ poberajúci niektorú zo zákonom ustanovených dôchodkových dávok, výška peňažného príspevku na opatrovanie je 262,85 eur mesačne.

Pri opatrovateľoch poberajúcich niektorú zo zákonom ustanovených dôchodkových dávok je výška peňažného príspevku na opatrovanie ustanovená v polovičnej výške ako pre opatrovateľov v produktívnom veku. Tento spôsob stanovenia výšky peňažného príspevku na opatrovanie zohľadňuje skutočnosť, že u poberateľov v produktívnom veku sa zákonom ustanovená výška peňažného príspevku na opatrovanie znižuje o tú časť príjmu opatrovanej fyzickej osoby s ťažkým zdravotným postihnutím, ktorá presahuje sumu dvojnásobku sumy životného minima pre jednu plnoletú fyzickú osobu (v súčasnosti tento dvojnásobok predstavuje sumu 436,12 eur) a peňažný príspevok na opatrovanie je väčšinou jediným príjmom opatrovateľa. Pre stanovenie výšky peňažného príspevku na opatrovanie u opatrovateľov poberajúcich niektorú zo zákonom ustanovených dôchodkových dávok sa neskúma príjem opatrovanej fyzickej osoby s ťažkým zdravotným postihnutím (peňažný príspevok sa poskytuje v plnej výške) a peňažný príspevok nie je jediným príjmom opatrovateľa.

Návrhom nariadenia vlády Slovenskej republiky sa súčasne zvyšuje sadzba na jednu hodinu osobnej asistencie na sumu 5,20 eura. Sadzba na jednu hodinu osobnej asistencie slúži na výpočet výšky peňažného príspevku na osobnú asistenciu.

Účinnosť sa navrhuje od 1. júla 2022.

Predkladaný návrh nariadenia vlády Slovenskej republiky bude mať negatívny vplyv na štátny rozpočet zvýšením peňažného príspevku na opatrovanie a zvýšením sadzby na jednu hodinu osobnej asistencie v súlade s doložkou vybraných vplyvov v celkovej výške 7 774 842 eur v roku 2022, 19 121 318 eur v roku 2023, 19 632 137 eur v roku 2024 a 20 110 284 eur v roku 2025. Ide o zvýšenie rozpočtových výdavkov kapitoly Ministerstva práce, sociálnych vecí a rodiny Slovenskej republiky určených na vyplácanie kompenzácií sociálnych dôsledkov ťažkého zdravotného postihnutia poskytovaných podľa zákona o kompenzáciách.

Predkladaný návrh nariadenia vlády Slovenskej republiky bude mať pozitívny sociálny vplyv. Nebude mať vplyv na podnikateľské prostredie, na životné prostredie, na informatizáciu, na služby verejnej správy pre občana, ani na manželstvo, rodičovstvo a rodinu. Analýza vplyvov na štátny rozpočet a analýza sociálnych vplyvov je obsiahnutá v priloženej doložke.

Návrh nariadenia vlády Slovenskej republiky je v súlade s Ústavou Slovenskej republiky, ústavnými zákonmi a nálezmi Ústavného súdu Slovenskej republiky, ďalšími všeobecne záväznými právnymi predpismi Slovenskej republiky, právom Európskej únie, medzinárodnými zmluvami a inými medzinárodnými dokumentmi, ktorými je Slovenská republika viazaná.